Ο **Γκριγκόλ Μγκαλομπλισβίλι** (*გრიგოლ მგალობლიშვილი*, ρωσικά: *Григол Зурабович Мгалоблишвили*‎, *Γκριγκόλ Ζουράμποβιτς Μγκαλομπλισβίλι*, 1973-) είναι Γεωργιανός πολιτικός και διπλωμάτης, ο οποίος θήτευσε στην πρωθυπουργία της Γεωργίας από το φθινόπωρο του 2008 ως το 2009. Διορίστηκε πρωθυπουργός από τον πρόεδρο Μιχαήλ Σαακασβίλι στις 28 Οκτωβρίου του 2008 και ο διορισμός του εγκρίθηκε από το Κοινοβούλιο την 1η Νοεμβρίου.Προηγουμένως είχε υπηρετήσει ως πρεσβευτής στην Τουρκία. Ομιλεί 4 γλώσσες, μεταξύ των οποίων ρωσικά, τουρκικά και γερμανικά.

Πρώτα χρόνια και εκπαίδευση
---------------------------

Γεννήθηκε στην Τυφλίδα στις 7 Οκτωβρίου του 1973. Αποφοίτησε από το Κρατικό Πανεπιστήμιο της Τυφλίδας το 1995 με πτυχία στις Ανατολικές Σπουδές. Την περίοδο από το 1992 ως το 1993 πήρε και πτυχίο στην τουρκική γλώσσα από το πανεπιστήμιο της Κωνσταντινούπολης. Το 2002-2003 έκανε μεταπτυχιακές σπουδές στο Πανεπιστήμιο της Οξφόρδης στη Διπλωματία. Από το 1995 ως το 2002 υπήρξε διπλωματικός αντιπρόσωπος στην Τουρκία, σε διάφορα αξιώματα, μεταξύ των οποίων αυτά του διπλωματικού ακολούθου και του γραμματέα. Επέστρεψε στη Γεωργία το 2003 και ανέλαβε υποδιευθυντής του τμήματος επί των χωρών ΗΠΑ, Καναδά και Λατινικής Αμερικής, στο Υπουργείο Εξωτερικών της χώρας του. Το 2004 ανέλαβε επικεφαλής του τμήματος Ευρωπαϊκής Ενσωμάτωσης. Το 2005 και το 2006 σταδιακά προήχθη σε ανώτερο διπλωματικό απεσταλμένο. Υπηρέτησε ως πρεσβευτής στην Τουρκία μέχρι τις 27 Οκτωβρίου του 2008 οπότε ο πρόεδρος Σαακασβίλι τον πρότεινε στο Κοινοβούλιο για τη θέση του πρωθυπουργού.

Πρωθυπουργός
------------

Μετά τον πόλεμο στη Νότια Οσετία το 2008 απολύθηκε από τον πρόεδρο ο πρωθυπουργός Λάντο Γκουργκενίτζε. Στη θέση του διορίστηκε ο μεταρρυθμιστής Μγκαλομπλισβίλι, ο οποίος θεωρείται ότι θα πετύχει οικονομική σταθερότητα σε πολεμική περίοδο

Στις 28 Οκτωβρίου του 2008 έγινε συνάντηση του Σαακασβίλι με τον πρόεδρο του Κοινοβουλίου. Την 1η Νοεμβρίου του 2008 το Κοινοβούλιο ενέκρινε το διορισμό του ηλικίας 35 ετών πολιτικού στην πρωθυπουργία. Ο ίδιος προέβη σε μικρό ανασχηματισμό της κυβέρνησης, διορίζοντας στο Υπουργείο Δικαιοσύνης το Ζουράμπ Αντεϊσβίλι, στο Υπουργείο Περιβάλλοντος τον Κόμπα Σουμπελιάνι κα στο Υπουργείο Πολιτισμού και Διαφύλαξης Πολιτιστικής Κληρονομιάς τον Γκριγκόλ Βασάτζε.

Παραίτηση
---------

Στις 31 Ιανουαρίου του 2009 ο Μγκαλομπλισβίλι υπέβαλε την παραίτησή του από την πρωθυπουργία, επικαλούμενος λόγους υγείας. Τον διαδέχθηκε στην πρωθυπουργία ο υπουργός Οικονομικών Νίκα Γκιλάουρι.

Παραπομπές
----------

1. ↑  Ανακτήθηκε στις 10  Ιουλίου 2019.
2. ↑  Trend News : Georgian Parliament Approves New Cabinet of Ministers[*νεκρός σύνδεσμος*]
3. ↑  «MFA - Ambassador's Biography». Αρχειοθετήθηκε από το πρωτότυπο στις 3 Μαρτίου 2016. Ανακτήθηκε στις 3 Νοεμβρίου 2008.
4. ↑  «Eurasianet.org». Αρχειοθετήθηκε από το πρωτότυπο στις 19 Μαρτίου 2012. Ανακτήθηκε στις 3 Νοεμβρίου 2008.
5. ↑  «MFA - Ambassador's Biography». Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 3 Νοεμβρίου 2008.
6. ↑  FT.com / UK - Saakashvili sacks Georgian PM[*νεκρός σύνδεσμος*]
7. ↑  Ιστότοπος του Κοινοβουλίου της Γεωργίας
8. ↑  Ελευθεροτυπία Αρχειοθετήθηκε 2009-02-02 στο Wayback Machine. Νέα παραίτηση στη Γεωργία, 1-2-2009.

Εξωτερικοί σύνδεσμοι
--------------------

* Κυβέρνηση της Γεωργίας

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 4117157226597685410002
* GND: 1197528792

 |

 |